KOMISIJOS SPRENDIMAS
2005 m. sausio 26 d.
įgyvendinantis Tarybos direktyvą 92/65/EEB dėl kačių, šunų ir šeškų importo sąlygų patvirtintosioms institucijoms, institutams arba centrams
(pranešta dokumentu Nr. K(2005) 118)
(Tekstas svarbus EEE)
(2005/64/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. liepos 13 d. Tarybos direktyvą 92/65/EEB, nustatančią gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB A priedo I dalyje, bei jų importą į Bendriją (1), ypač į jos 19 straipsnį,
kadangi:
(1)
Direktyva 92/65/EEB nustato gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais bei jų importą į Bendriją. Toje direktyvoje numatoma, kad kačių, šunų ir šeškų importo sąlygos turi būti bent jau lygiavertės sąlygoms, išdėstytoms 2003 m. gegužės 26 d. Europos Parlamento ir Tarybos reglamente (EB) Nr. 998/2003 dėl gyvūnų sveikatos reikalavimų, taikomų ne komerciniam naminių gyvūnėlių judėjimui, ir iš dalies keičiančiame Tarybos direktyvą 92/65/EEB (2). Šio ne komerciniam ir komerciniam šių gyvūnų rūšių judėjimui taikomų sąlygų vienodinimo tikslas buvo išvengti sukčiavimo naminių gyvūnėlių prekybos srityje.
(2)
Sukčiavimo rizika yra nedidelė šių gyvūnų rūšių judėjimo tarp Direktyva 92/65/EEB patvirtintų įstaigų, institutų arba centrų atveju.
(3)
Tikslinga nustatyti specialias kačių, šunų ir šeškų importo taisykles tiems atvejams, kai jie skirti Direktyva 92/65/EEB patvirtintoms įstaigoms, institutams arba centrams.
(4)
Reikia nustatyti pavyzdinį veterinarijos pažymėjimą kačių, šunų ir šeškų, skirtų patvirtintosioms įstaigoms, institutams arba centrams, importui.
(5)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Kačių, šunų ir šeškų, skirtų Direktyva 92/65/EEB patvirtintoms įstaigoms, institutams arba centrams, importas atitinka šiuos reikalavimus:
a)
jie įvežami iš trečiosios šalies arba teritorijos, nurodytos Reglamento (EB) Nr. 998/2003 II priedo B dalies 2 skirsnyje arba C dalyje, ir
b)
jie įvežami su veterinarijos pažymėjimu, išduotu pagal pavyzdį, nurodytą šio sprendimo priede.
2 straipsnis
Šis sprendimas taikomas nuo 2005 m. vasario 1 d.
3 straipsnis
Šis sprendimas skirtas valstybėms narėms.
Priimta Briuselyje, 2005 m. sausio 26 d.